# Назив пројекта: Развијање Родне агенде у Министарству унутрашњих послова Републике Србије

**Сектор:** Правосуђе и унутрашњи послови

**Земља корисник:** Република Србија, Министарство унутрашњих послова, Сектор за људске ресурсе

# Имплементациони

**партнер:** Краљевина Шведска, Шведска полиција

# Укупна вредност

**пројекта:** 330.000 евра

**Трајање пројекта:** 36 месеци (трајање пројекта је продужено до средине 2021. године)

# ЦИЉЕВИ ПРОЈЕКТА:

**Општи циљ:** Адекватна родна заступљеност на свим нивоима (чинови, звања, специјалности) у складу са заступљеношћу жена у радно

способном становништву.

# ОБАВЕЗНИ РЕЗУЛТАТИ:

**РЕЗУЛТАТ 1** Примењује се политика уважавања различитости и једнаких могућности у оквиру система управљања људским ресурсима са акцентом на једнаким могућностима за жене.

**РЕЗУЛТАТ 2** Примењују се структуре и процедуре које гарантују превенцију и одговор на случајеве родно засноване дискриминације и сексуалног узнемиравања жена и мушкараца запослених у МУП и Дирекцији полиције.

**РЕЗУЛТАТ 3** Глас запослених жена у МУП, кроз Асоцијацију жена полицaјаца, има утицаја на доношење одлука у МУП које се тичу пословних процеса у МУП и послова полиције.

**РЕЗУЛТАТ 4** Виши руководиоци су усвојили компетенције (ставове, понашања, вештине) неопходне за адекватну примену политике уважавања различитости и једнаких могућности у полицији.

# АКТИВНОСТИ РЕАЛИЗОВАНЕ У ПРЕТХОДНОМ ПЕРИОДУ:

У оквиру ***резултата 1***, по „Смерницама за имплементацију мера за остваривање родне равноправности у Министарству унутрашњих послова Републике Србије кроз систем управљања људским ресурсима“ се редовно извештава. За израду обједињеног извештаја прилоге, осим организационих јединица Сектора за људске ресурсе, достављају и Одељење за медије и комуникације, Дирекција полиције, Сектор за материјално-финансијске послове и Мрежа жена у полицији Републике Србије.

У јуну 2021. године, у Врњачкој Бањи одржана је друга дводневна обука по „Програму обуке руководилаца о родној равноправности и превенцији и заштити од дискриминације“ (израђеном кроз пројектну подршку), који су водили тренери нашег Министарства, уз подршку екстерне експерткиње. Била је намењена руководиоцима оперативног нивоа руковођења из ППУ (похађало је 20 руководилаца).

Радионица на тему примене новог Закона о родној равноправности и обавеза које из њега проистичу по МУП одржана је у новембру 2021. године. Учешће су узели запослени који су испред својих организационих јединица задужени за праћење и извештавање у вези са предметним законом, а радионицу је водила екстерна експерткиња за област родне равноправности.

У оквиру ***резултата 2***, донети су антидискриминациони акти „Упутства са смерницама за превенцију и заштиту од родно засноване дискриминације и дискриминације засноване на другим личним својствима у Министарству унутрашњих послова“ и „Приручник за превенцију и заштиту од родно засноване дискриминације и дискриминације засноване на другим личним својствима у Министарству унутрашњих послова Републике Србије“. Оба документа за циљ имају промоцију родне равноправности и једнаких могућности, као и ефикасно сузбијање сваког облика родне и друге дискриминације. Такође, израђен је и „Приручник за примену медијације у оквиру Министарства унутрашњих послова Републике Србије“, чија је сврха уређивање начина поступања медијатора Министарства ради мирног решавања конфликтних ситуација у случајевима дискриминације и злостављања на раду.

У мају, јуну и септембру 2021. године, одржане су три петодневне обуке за медијаторе, прва у Новом Саду, друга у Нишу, а трећа у Београду. Сврха обука је да запослени стекну неопходна знања и вештине за примену медијације у оквиру Министарства унутрашњих послова, како би се мирно решавале ситуације настале у вези са дискриминацијом, а све са циљем стварања пословног окружења које је подржавајуће за све запослене.

Пет најбољих полазника, добило је могућност да током октобра похађа петодневну акредитовану Основну обуку за медијаторе, ради добијања лиценце и уписа у Регистар посредника Министарства правде Републике Србије.

У оквиру ***резултата 3***, снимљен је промотивни видео, са идејом да се запосленима и грађанству приближе циљ, мисија и визија Мреже жена у полицији Републике Србије, као и да се представе жене полицијски службеници, које су успешне у полицијском послу, те да то буде још један од инструмената за привлачење жена за рад на тим пословима.

Поред тога, на Фејсбук страници и Инстаграму, континуирано се спроводи промотивна кампања чија је сврха привлачење жена за рад у полицији, а подразумева представљање биографија контакт особа Мреже жена у полицији Републике Србије.

У јуну 2021. године у Београду, одржана су два једнодневна тренинга из асертивне комуникације, намењена чланицама МЖП.

У октобру 2021. године, реализована је студијска посета пет чланица Мреже жена у полицији Републике Србије, Удружењу полицијских службеница Црне Горе, како би размениле знања и искуства у раду оба тела са циљем унапређења њиховог рада.

Током новембра 2021. године одржана су два дводневна Семинара о дискриминацији и мобингу, на којима су чланице МЖП унапредиле своја знања из поменутих области, као и о начинима за спречавање и заштиту од тих појава.

У оквиру ***резултата 4***, спроведена су три циклуса Gender Coaching Programа - eксклузивног модела обуке високих руководилаца МУП Републике Србије. Програм подразумева едукацију руководилаца кроз тзв. модел „један на један“, чиме се уз саветодавну подршку експерата за родна питања имплементирају родне перспективе у свакодневни рад полиције. Програм је завршило 22 руководилаца из линије рада Дирекције полиције од којих је једна жена.